
Primarul Municipiului Marghita  

Nr. 6063 din 29.05.2023
REFERAT DE APROBARE
la proiectul de hotărâre privind încheierea unui contract de asociere cu alte entități juridice  în scopul organizării  în comun a unor târguri de produse tradiționale locale
I.Motivul adoptării proiectului de hotărâre în cauză: 
Consiliul Județean Bihor, Consiliul Local Oradea, Consiliul Local Marghita, Consiliul Local Beiuș, AD.I. Agenția de Dezvoltare Durabilă Bihor, APTOR și Asociația agricultorilor din Valea Ierului au intenția de colaborarea în scopul realizării în comun a unor evenimente de tip târguri de produse tradiționale locale, spațiile unde urmează a fi organizate evenimentele urmând a fi puse la dispoziție de către autoritățile publice locale implicate. 
Evenimentele fac parte din campania de promovare a produselor agroalimentare bihorene, în scopul creșterii accesului bihorenilor și a turiștilor din Județul Bihor la alimente de calitate obținute pe plan local, precum și susținerii producătorilor locali, sub denumirea ”Produs în Bihor” și urmează a fi organizate periodic în Municipiul Oradea, Municipiul Marghita și Municipiul Beiuș.
La aceste evenimente vor putea participa producători din toate regiunile Județului Bihor ce vor aduce produse agroalimentare locale de tipul preparatelor din carne și lapte, ouă, pește, uleiuri presate la rece, legume și fructe, produse de patiserie, miere și produse apicole, țuică și vin, obținute de producătorii bihoreni prin valorificarea materiei prime locale. În cadrul târgului vor fi expuse produse atestate tradițional din categoriile carne, băuturi spirtoase, patiserie (pâine, prăjituri de casă și produse proaspete de patiserie), lactate, dar și produse care au dobândit mențiunea „produs montan” din categoria fructe și legume uscate, ceaiuri, produse apicole etc.

Apreciem că cele mai importante rezultate ale acestui contract de asociere vor fi: 

· un calendar de evenimente de tipul târgurilor de produse tradiționale;

· promovarea produselor locale tradiționale din Județul Bihor; 

· susținerea producătorilor locali;

· sprijinirea procesului de valorificare a materiei prime locale;

· sprijinirea accesului populației din Județul Bihor la produse tradiționale locale, produse prin utilizarea materiei prime din județ;

· sprijinirea accesului turiștilor la produse tradiționale locale, produse prin utilizarea materiei prime din județ;
Potrivit art. 129  alin. (1) lit. e) coroborat cu alin.
(7) lit r si  alin. (9) lit. c) din O.U.G. nr. 57/2019 privind Codul administrativ, consiliul local îndeplinește atribuții privind cooperarea interinstituţională pe plan intern şi extern, sens în care hotărăşte, în condiţiile legii, cooperarea sau asocierea cu alte unități administrativ teritoriale din țară sau din străinătate, precum și aderarea la asociații naționale și internaționale ale autoritățiilor administrației publice locale în vederea promovării unor interese comune.
În conformitate cu dispozițiile legale mai sus citate se impune  încheierea unui Contract de asociere în scopul stabilirii de către părți a principiilor conlucrării, responsabilităților ce le revin și modalității de lucru în comun. 
II. Impactul socio-economic: Asigurarea măsurilor necesare pentru identificarea mijloacelor tehnice și financiare, administrative în vederea realizării unor târguri de produse tradiționale locale în Municipiul Oradea, Municipiul Marghita și Municipiul Beiuș. 
III. Impactul financiar asupra bugetului judeţului:  se va stabili în funcție de calendarul evenimentelor și deplasările pe care le implică. 
IV. Impactul asupra sistemului juridic: nu este cazul.
V. Consultări derulate în vederea elaborării proiectului de hotărâre în cauză: întâlniri de lucru cu partenerii.

VI. Activităţi de informare publică privind elaborarea proiectului de hotărâre în cauză: nu este cazul; 

VII. Măsuri de implementare necesare, respectiv modificările instituţionale şi funcţionale preconizate:  - în curs de desfășurare; 

Potrivit prevederilor art. 240 alin. (2) din O.U.G. nr. 57/2019 privind Codul  administrativ, apreciez că adoptarea proiectului de hotărâre privind încheierea unui contract de asociere cu alte entități juridice  în scopul organizării  în comun a unor târguri de produse tradiționale locale este necesar și oportun în vederea asigurării cadrului necesar colaborării.
Față de cele mai sus menționate, în baza art. 136  din O.U.G. nr. 57/2019 
PROPUN:
CONSILIULUI LOCAL MARGHITA
adoptarea  proiectul de hotărâre privind încheierea unui contract de asociere cu alte entități juridice  în scopul organizării  în comun a unor târguri de produse tradiționale locale. 
Primar
Marcel Emil SAS-ADASCALITII 

